text: Kommune henter sin nye topchef hos Region Syddanmark
  20 marts 2018 kl. 06.37
  Rikke Vestergaard, der er koncerndirektør i Region Syddanmark, bliver ny kommunaldirektør i Esbjerg.
  50-årige Rikke Vestergaard bliver den nye kommunaldirektør i Danmarks femtestørste kommune, Esbjerg. Det besluttede et enstemmigt byråd på byrådsmødet mandag aften. Rikke Vestergaard forventes at starte i Esbjerg den 1. juni.
  Den nye kommunaldirektør har en kandidatuddannelse i økonomi fra Aalborg Universitet og en Master i offentlig ledelse (MPM). Rikke Vestergaard har i de seneste to år været koncerndirektør i Region Syddanmark, og før dette var hun kommunaldirektør i Kolding Kommune i perioden 2010-2016.
  Hun afløser Otto Jespersen, der i mere end 22 år har været kommunaldirektør i Esbjerg Kommune.
  